เวลา 3 โมงกว่าของวันที่แทบไม่ได้กินอะไรตั้งแต่เช้า มันเป็นช่วงเวลาที่หิวมากครับ วันนั้นซึ่งผมก็จำไม่ได้ว่าวันไหน ผมเดินหาอะไรกินในย่านเยาวราช แต่เพราะเป็นช่วงบ่ายแก่ๆ ทำให้ร้านรวงเริ่มปิดกันหมดแล้ว เดินท้องกิ่วมาจนถึงท่าน้ำราชวงศ์ก็มาเจอะกับร้านก๋วยเตี๋ยวเป็ดร้านนี้ครับ

ร้านเป็นร้านที่ขายบนรถกระบะ มีโต๊ะอยู่ 4 ตัว รองรับคนได้ประมาณ 8-16 คน แต่ตอนที่ไปถึงก็นั่งกันหลวมๆ 3-4 คนเท่านั้น สังเกตได้ง่ายมากครับเพราะวางและขายกันบนถนนเลย ดูหน้าตาดีทีเดียวเชียวละ และมีชาบริการให้โดยไม่คิดค่าน้ำแข็งเพิ่มนะครับ

โดยรวมก็สกปรกนิดหน่อยแต่ก็พอเข้าใจได้เพราะขายมันบนถนน แน่นอนว่ากาละมังล้างชาม ชามที่เก็บมา และยังไม่ล้าง ถังใส่เศษอาหาร และสารพัดก็อยู่แถวๆนั้นนั่นแหละ (รวมถึงน้ำชา) 

แต่ด้วยความหิวเลยไม่คิดอะไรมาครับ สั่งแบบตาม Step คือ "เฮีย ผมขอเป็น บะหมี่น้ำไม่งอกพิเศษ และใส้เปิดกินเล่นจานนึง"

บะหมี่เป็นบะหมี่ป๊อกครับ หน้าตาดี เส้นนุ่มอร่อย ให้เยอะด้วย แต่เครื่องมีแค่เนื้อเป็ดกับเลือด ซึ่งก็แปลกๆเพราะน่าจะมีเครื่องในหรืออื่นๆมาบ้าง แต่ก็ไม่มี หรือว่าผมต้องสั่งให้ใส่มาก็ไม่รู้ ส่วนน้ำซุปก็หวานมาก เป็นอีกร้านที่ทำน้ำพะโล้หวานจนเลี่ยน แถมยังมันๆจึงเพิ่มความเลี่ยนเข้าไปอีก ทำให้บะหมี่ชามนี้ไม่ได้อร่อยอย่างที่คิด 

หันมาลองชิมไส้เป็ดครับ มาเป็นไส้แก้วเลย กรุบกรอบสุดๆ แต่จืดครับ น้ำจิ้มก็ไม่ค่อยเข้ากันเท่าไหร่

สรุปแล้วสำหรับผมมันคือร้านที่ "กินเพื่ออยู่" ไม่ใช่ "อยู่เพื่อกิน" ถ้ามีตัวเลือกอื่นก็คงไปตัวเลือกอื่น แต่ถ้าใครชอบแนวน้ำพะโล้หวานๆ น้ำมันเยอะๆก็ลองดูได้ครับ